***PÁPAKOVÁCSI ÖNKORMÁNYZAT***

***KÉPVISELŐ-TESTÜLETE***

***8596 Pápakovácsi Fő utca 19.***

***Szám***: Pk 11-34/2021.

***Jegyzőkönyv***

***Készült***: Pápakovácsi Község Önkormányzat képviselő-testülete 2021. november 8-án 16.00 órakor megtartott nyilvános testületi üléséről.

***Az ülés helye:*** *Polgármesteri Hivatal*

Pápakovácsi Fő utca 19.

***Jelen vannak***: Burghardt Ferenc polgármester

Takács László alpolgármester

Nagy Szabolcs képviselő

Vándor Zoltán képviselő (4 fő)

Péter Zsuzsanna képviselő távolmaradását előzetesen bejelentette.

Tanácskozási joggal részt vett: Kissné Szántó Mária jegyző

**Burghardt Ferenc polgármester** köszöntötte a képviselőket. Megállapította, hogy az 5 fő képviselőből 4 fő megjelent, az ülés határozatképes, azt megnyitotta. (jelenléti iv jkv. 1. melléklete)

Javasolta az alábbi napirend elfogadását, a kiküldött meghívóban foglaltaknak megfelelően:

**Napirend**

1.) Településrendezési terv készítéséről döntés

(meghívó a jkv. 2. melléklete)

A képviselők a javaslattal egyhangúlag egyetértettek, más napirendre javaslat nem volt.

**Napirend tárgyalása:**

**1.) Településrendezési terv készítéséről döntés**

**Előadó: Burghardt Ferenc polgármester**

**Burghardt Ferenc polgármester** megállapította, hogy a képviselők a pályázati felhívást a meghívóval együtt kézhez kapták. (jkv. 3. melléklete) Szóbeli kiegészítésként elmondta, hogy az iparűzési adóerőképesség alapján 3.000.000 Ft-ra pályázhat az önkormányzat, az árajánlat alapján 4064000 Ft a rendezési terv készítése. A pályázatot november 19-ig lehet benyújtani, javasolja a benyújtást. A pályázathoz képviselő-testületi határozat szükséges a terv készítéséről.

A képviselők támogatták a javaslatot.

Pápakovácsi Önkormányzat Képviselő-testülete 4 igen szavazattal – ellenszavazat és tartózkodás nélkül – az alábbi határozatot hozta:

1. **54/2021. (XI.8.) KT határozat**
2. Pápakovácsi Önkormányzat Képviselő-testülete a településtervek tartalmáról, elkészítésének és elfogadásának rendjéről, valamint az egyes településrendezési sajátos jogintézményekről szóló 419/2021. (VII.15.) kormányrendelet alapján településrendezési terv elkészítését határozza el. A terv elkészítésének, jóváhagyásának befejező időpontja legkésőbb 2023. december 31.
3. **Felelős:** polgármester

**Határidő**: folyamatos

**2.) Partnerségi egyeztetés településrendezési terv módosításához**

**Előadó: Burghardt Ferenc polgármester**

**Burghardt Ferenc polgármester** szóbeli előterjesztésként elmondta, hogy az október 7-én tartott ülésen döntöttek a településrendezési terv kismértékű korrekciójáról a 47/2021. határozat alapján. A határozatot a partnerségi egyeztetésről szóló rendelet alapján közzétettük a honlapon, október 7 –től október 22-ig. A módosítással kapcsolatban megkeresés, ellenvélemény nem érkezett, igy a végső szakmai véleményezési eljárás lefolytatása szükséges. (állami főépítészi véleményezés) Erre vonatkozóan javasolja a határozat elfogadását (szóban ismertette a határozat tervezetet)

Pápakovácsi Község Önkormányzat Képviselő-testülete 4 igen szavazattal – ellenszavazat és tartózkodás nélkül – az alábbi határozatot hozta:

**54/A/2021. (XI.8.) KT határozat**

Pápakovácsi Önkormányzat Képviselő-testülete a partnerségi egyeztetés szabályairól szóló 6/20147. (VI.30.) rendelete alapján a partnerségi véleményezési eljárást 2021. október 7- 2021. október 22 között lefolytatta Pápakovácsi településrendezési eszközeinek módosítása tárgyalásos eljárással tárgyában.

Az eljárás során írásos vagy szóbeli megkeresés, ellenvélemény nem érkezett.

A képviselő-testület a településfejlesztési koncepcióról, az integrált településfejlesztés stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) kormányrendelet alapján a végső szakmai véleményezési eljárás lefolytatását kezdeményezi.

**Felelős:** polgármester

**Határidő:** folyamatos

Több napirend nem volt, a képviselő-testület nyilvános ülését a polgármester 16.30 órakor bezárta, zárt ülésen folytatta a munkát.

